হো হো করে হেসে ওঠে সবাই। এই সমবেত হাসির প্রতিধ্বনির মতো লাইনে বসে থাকা নারী-পুরুষের মধ্যে গুঞ্জন ওঠে, সেই গুঞ্জন স্বস্তিদায়ক নয়। ব্যাংকের একজন মাইকে প্রবল ফুঁ দিয়ে বলে, উপস্থিত ভাই ও বোনেরা, ধৈর্য ধরে বসে থাকার জন্য আপনাদের ধন্যবাদ। আমরা খবর পেয়েছি, অল্প কিছুক্ষণের মধ্যেই আমাদের আজকের প্রধান অতিথি কম্বল বিতরণ অনুষ্ঠানে এসে পৌঁছাবেন। বিশেষ অতিথি আপনাদের নির্বাচিত ওয়ার্ড কমিশনার সাহেবও এসে যাবেন। দয়া করে আপনারা শৃঙ্খলা বজায় রেখে আমাদের সহযোগিতা করবেন, যাতে আপনাদের সবার হাতে আমরা কম্বল তুলে দিতে পারি।